Rock City

**Rock City** var et «nasjonalt ressurssenter for pop og rock», lokalisert i Namsos i Trøndelag. Stortinget vedtok å opprette senteret i 2005. Senteret ble åpnet av daværende kulturminister Anniken Huitfeldt 11. november 2011. I 2012 hadde senteret 30&nbsp;000 besøkende. Namsos kommune var største eier i Rock City med 30 prosent av aksjene. I tillegg hadde selskapet ytterligere ti eiere. Etter flere år med økonomisk turbulens, ble Namsos kommune fra mai 2013 eneeier. I 2015 ble virksomheten besluttet avviklet.

## Historie
Namsos konkurrerte lenge med Trondheim, Oslo, Halden og Stavanger om å få det nasjonale *opplevelsessenteret* for pop og rock, en kamp Trondheim vant (noe som resulterte i Rockheim). I stedet fikk Namsos det nasjonale *ressurssenteret* for pop og rock samt opplevelsessenteret for trønderrock.

## Stortingsmandat
I mandatet fra Stortinget står det at «Rock City Namsos skal være et ressurssenter for profesjonell musikk. Senteret planlegger med tanke på å kunne tilby nye utdannings­retninger basert på sektorens ønsker og behov. Rock City hadde som mål å bidra til profesjonalisering av bransjen, og det også planlagt å formidle rockens historie.»

## Bygningen
Selve bygningen Rock City var lokalisert i, som var i privat eie av selskapet Vestre Havn Bygg AS, er over 3&nbsp;000 kvadratmeter stort, men 2. etasje i bygget står tomt. Rock City-delen av bygningen inneholder opplevelsessenter for trønderrock, konsertsal med plass til 850 mennesker, et platestudio, administrasjonslokale, butikk og to kinosaler som Namsos kommune drifter. I tilknytning til bygget ligger hotellet Scandic Rock City.

## Økonomi
Rock City gikk med et underskudd på 2,2 millioner kroner i første driftsår (2011) og 8,9 millioner kroner i underskudd i 2012. I 2012 hadde Rock City budsjettert med 2,12 millioner kroner i billettinntekter på opplevelsessenteret, men inntektene endte på én million kroner. Rock City måtte derfor kutte i budsjettet for 2013 og måtte kutte åtte av tolv årsverk. Revisjonsselskapet PricewaterhouseCoopers dokumenterte i februar 2013 en rekke feil og mangler ved styringen i Rock City. Rock City hadde i mars 2013 opparbeidet seg en negativ egenkapital på over 10 millioner kroner i tillegg til et investeringslån på 20 millioner kroner, etter at selskapet hadde mottatt over 50 millioner kroner i offentlig støtte hvorav over 13 millioner kroner fra Kulturdepartementet fra 2006 til 2012. For å bidra til å unngå konkurs ettergav kommunen i mars 2013 husleie for 7,5 millioner kroner for årene 2011 og 2012 samt 600&nbsp;000 kroner til da i 2013.

30. mai 2013 ble virksomheten reddet fra konkurs ved at Namsos kommune skjøt inn 3,7 millioner kroner i egenskapital, overtok ressurssenteret og ble eneeier.

Også i 2013 gikk Rock City med underskudd, men etter store kostnadskutt var dette redusert til 500&nbsp;000 kroner. Dette var imidlertid ikke nok til at det ble ro omkring drift og utvikling ved senteret og i juli 2014 ble det kjent at styret ønsket et lederskrifte på grunn av manglende progresjon med hensyn til det statlige mandatet som ressurssenter for pop og rock.

I statsbudsjettet 2016 foreslo regjeringen at det statlige tilskuddet til Rock City skulle avvikles fra 2016.

## Referanser


## Eksterne lenker
* Rock Citys hjemmeside (arkivert)